সে বৈঠকেই আলোচিত হয়েছে নির্বাচন অংশগ্রহণমূলক না হলে সহিংসতা হয়। অংশগ্রহণমূলক হলে সবার কাছে গ্রহণযোগ্যতা পাবে বলেও আশা করা হয়েছে। ধারণাটি একেবারে অমূলক নয়। তবে একটি জাতীয় নির্বাচনে সবাই অংশগ্রহণ করে এবং ক্ষেত্রবিশেষে কেন করে না, এ বিষয়ে খোলামেলা কোনো আলোচনা হয়েছে বলে জানা গেল না। অবশ্য নির্বাচন কমিশন এবং মার্কিন দূতাবাস তা জানে না, এমনও নয়। সাম্প্রতিক কালের যে কয়টা নির্বাচন এ দেশে গ্রহণযোগ্যতা পেয়েছে বলে সিইসি নিজে উল্লেখ করেছেন, সেগুলো অনুষ্ঠিত হয়েছে তত্ত্বাবধায়ক সরকারের অধীনে। বলার অপেক্ষা রাখে না সে জন্যই ওগুলোতে দলগুলোর অংশগ্রহণ ছিল স্বতঃস্ফূর্ত। আর নির্বাচনকালীন সরকার ছিল নিরপেক্ষ। নির্বাচন কমিশন তো নিরপেক্ষ ছিল অবশ্যই।